শহরের ফুটপাথে ‘ক্যাশলেস’ ভিক্ষাজীবী! 
‘ক্যাশলেস’ অর্থনীতির পক্ষে প্রতিনিয়ত সওয়াল করে চলেছেন প্রধানমন্ত্রী নরেন্দ্র মোদী। আর তাঁর সেই ‘স্বপ্ন’কে বাস্তবায়িত করতে উদ্যোগী হয়েছেন বাঁকুড়ার ওন্দার লোধাশোনের বাসিন্দা শিবু ঘোষ। জন্মান্ধ এই ভিক্ষাজীবী যুবক মুখে মুখে প্রচারও করছেন সে কথা। 
উত্তরপ্রদেশের লখনউয়ে সোমবার বিজেপি’র ‘পরিবর্তন সভায়’ বক্তৃতা করেছেন মোদী। বলেছেন নগদহীন লেনদেনের কথা। প্রধানমন্ত্রীর বক্তৃতার অনুকরণে ‘ক্যাশলেস’ অর্থনীতির পক্ষে সওয়াল করে মঙ্গলবার শিবুর মন্তব্য, ‘‘ক্যাশলেসের কথা বলেছেন নরেন্দ্র মোদী। আমিও সে পথেই চলার চেষ্টা করছি। দেশকে নতুন পথে এগিয়ে নিয়ে যেতে হবে।’’ 
গড়িয়াহাট রোডের পাশে একটি মন্দিরের সামনে প্রায় চার বছর ধরে ভিক্ষা করছেন বছরচব্বিশের শিবু। এদিন দুপুরে গিয়ে দেখা গেল, তাঁর গলাতে ঝুলছে ‘পেটিএম’। নগদের পাশাপাশি ‘পেটিএমে’র মাধ্যমে ঝুলি ভরছে বলেই দাবি শিবুর। জানালেন, কয়েকদিন ধরেই পেটিএমের ব্যবহার শুরু করেছেন তিনি। 
‘পেটিএমে’র জন্য যে মোবাইল নম্বর দেওয়া রয়েছে, তা ওই মন্দিরের সামনে থাকা একটি দোকানের কর্মীর। তাতে কিছুটা সমস্যায় পড়ছেন ওই কর্মী। ফলে আজ, বুধবার থেকে নিজের মোবাইল নম্বরের মাধ্যমেই ভিক্ষা করতে চান বলে জানিয়েছেন শিবু। 
মেদিনীপুরে সরকারি কর্মসূচিতে এদিন যোগ দিয়েছিলেন মুখ্যমন্ত্রী মমতা বন্দ্যোপাধ্যায়। সেখানে মোদীকে ‘পেটিএম’ নিয়ে কটাক্ষ করেন তিনি। অথচ দক্ষিণ কলকাতাতেই পেটিএমের মাধ্যমে ভিক্ষা শুরু করেছেন শিবু। আর ভিক্ষাজীবীর গলাতে পেটিএম ঝোলানোর দৃশ্য মোবাইল বন্দি করতে হাতছাড়া করেননি অনেক পথচারীই। এমনকী, গলায় থাকা পেটিএমের জন্য নির্ধারিত মোবাইল নম্বরও অনেকে মোবাইলে সেভ করলেন। এক পথচারীর মন্তব্য, ‘‘মোদীর ক্যাশলেস অর্থনীতিতে নয়া সংযোজন ভিক্ষাবৃত্তি।’’